Мамты Хьэсанэ «Спартак-Налшыкыр» къыхегъащIэ
«Тюмень» (Тюмень) — «Спартак-Налшык» (Налшык) — 3:0 (2:0). Тюмень. «Геолог» стадион. Гъатхэпэм и 22-м. ЦIыху 900 еплъащ.
Судьяхэр: Недвижай (Ставрополь), Веретешкин (Санкт-Петербург), Демешкэ (Химки).
«Тюмень»: Смирнов, Ахмедов, Гузь, Маслов (Сметанин, 90), Павленкэ (Лешонок, 69), Теленков, Шляпкин (Шабаев, 79), Рябокобыленкэ, Чудин, Мамты, Чуканов (Пустозёров, 84).
«Спартак-Налшык»: Антипов, Мурачёв, Кузнецов, Дашаев, Семёнов (Мэкъуауэ, 59), Войнов (Каркаев, 79), Крамаренкэ, Дроздов, Гъурф, Багъэтыр (Шаваев, 61), Бойчук (Ахъядов, 46).
Топхэр дигъэкIащ: Мамтым, 20 — пенальтикIэ (1:0). Мамтым, 24 (2:0). Мамтым, 77 — пенальтикIэ (3:0)
Дагъуэ къыхуащIащ: Крамаренкэрэ Багъэтырымрэ.
Нэгъабэ щэкIуэгъуэм и 19-м Тюмень щызэхэтын хуеят мы зэIущIэр. АрщхьэкIэ а махуэм щIыIэр градус 15-м щIигъукIэ а къалэм къызэрыщехам къыхэкIыу джэгур гъатхэм къагъэIэпхъуат. Ди жагъуэ зэрыхъунщи, абы фIы лъэпкъ къытхуихьакъым.
Гъуэгуанэ кIыхь зэпызыча «Спартак-Налшыкым» и футболистхэр къыпхуэмыцIыхужыну хуэмыхут. Абы щыгъуэми, адыгэ щIалэ Мамты Хьэсанэ зи пашэ хэгъэрейхэр хуабжьу жыджэрт икIи нэрылъагъут текIуэныгъэм ерыщу зэрыщIэбэнынур.
Дакъикъэ тIощIкIэ заIыгъыфауэ аращ налшыкдэсхэм. Абы и ужькIэ «Тюмень»-м и ебгъэрыкIуэныгъэхэр яхуэмыIыгъыжыххэу я гъуэм пэгъунэгъуу футбол хабзэр къызэпаудащ. Пенальти. Джэгугъуэ кIуам Санкт-Петербург щыIэу метр пщыкIузым и деж къыщаутIыпща топыр къэзыубыда ди гъуащхьэтет Антипов Антон иджыри бэкIэ дыщыгугъырт. АрщхьэкIэ Мамты Хьэсанэ абы зы Iэмали иритакъым.
Бжыгъэр къызэIуахри, дакъикъиплI дэкIауэ арат «Тюмень»-м и пашэ адыгэ щIалэм ар щигъэбэгъуам. АдэкIэ узыщыгугъын щыIэжтэкъым.
Загъэпсэхуу къихьэжа иужькIэ «Спартак-Налшыкым» и тренерхэм зэхъуэкIыныгъэ гуэрхэр Iуэхум халъхьэну хущIэкъуащ. АрщхьэкIэ зыри къикIакъым. Аргуэрыжьти, Мамтыр яхуэIыгъакъым икIи ди гъуэм пэмыжыжьэу ираудащ. Ещанэуи Хьэсанэ къэлэнджакъым. Пенальтир Iэзэу игъэзащIэри, 3:0-у и командэр япэ иригъэщащ. Абы пагъэувыфын налшыкдэсхэм къакъуэкIакъым.
«Спартак-Налшыкым» худигъэкIа топищым и фIыгъэкIэ Къэрэшей-Шэрджэсым и Беслъэней къуажэм къыщалъхуа Мамты Хьэсанэ япэ дивизионым и гъуащхьауэхэм я зэпеуэм бжьыпэр щиубыдащ. Мы зэхьэзэхуэм ар 17-рэ къыщыхэжаныкIащ. Адыгэ щIалэм къыкIэлъеIэ Мэзкуу и «Динамо»-м и гъуащхьауэ Панченкэ Кирилл зы топкIэ къыкIэроху.
Хьэлэмэтращи, Мамты Хьэсанэ зэгуэрым, 2005 гъэм, «Спартак-Налшыкым» къыхыхьэну хущIэкъуащ. АрщхьэкIэ и зэфIэкIхэр ди командэм и дежкIэ мащIэу тренерхэм къалъытэри, къащтакъым. Абы лъандэрэ ар щыджэгуащ Ставрополь, Химки, Хабаровск, нэгъуэщI къалэхэм икIи сыт щыгъуи пэрытхэм ящыщащ. «Тюмень»-м зэрыхыхьэуи пашэ хъуащ икIи капитану хахащ. Иджы абы и закъуэ, къанэ щIагъуэ щымыIэу, хузэфIокI «Спартак-Налшыкым» и футболист псоми зэгъусэу зрагъэхъулIэфым хуэдиз. Хьэсанэ мы зэхьэзэхуэм и закъуэ 17-рэ къыщыхэжаныкIамэ, ди командэм дигъэкIа топхэр зэрыхъур 20-щ. Апхуэдэ щIалэ зыIэщIэзыгъэкIа Красножан Юрэ зи пашэ ди тренерхэр илъэс пщыкIутI ипэкIэ хуабжьу щыуат. Абы нэрылъагъуу и уасэри бэрэжьей кIуам Мамты Хьэсанэ къытхудигъэкIа топищым я закъуэкъым… Хамэ щIыпIэм къикIа футболистхэр нэхъыбэу тегъэщIапIэ зэращIым ди щIалэхэр къэралым и щIыпIэ куэдым щрекъухь. Зэгуэр абы кIэ игъуэтынуи фIэщщIыгъуейщ.
Урысей Федерацэм футболымкIэ и япэ дивизионым къыкIэлъыкIуэ джэгугъуэр гъатхэпэм и 26-м иригъэкIуэкIынущ. А махуэм «Спартак-Налшыкым» къригъэблэгъэнущ Астрахань и «Волгарь» командэр. А зэIущIэм зыкъомкIэ наIуэ ищIынущ налшыкдэсхэм я Iуэхухэр адэкIэ зэрыхъунур.
Жыласэ Заурбэч.
